
L E G E

pentru modificarea şi completarea Legii nr.718-XII 

din 17 septembrie 1991 privind partidele 

şi  alte organizaţii social-politice



Parlamentul adoptă prezenta lege organică.  

Art.I. – Legea  nr.718-XII din 17 septembrie 1991 privind partidele şi  alte organizaţii social-politice (republicată în Monitorul Oficial al Republicii  Moldova, 2000, nr.53,  art.340),  cu modificările ulterioare,  se modifică  şi  se completează  după  cum  urmează:

1. Articolul 15 alineatul 2 se completează cu  litera e),  cu următorul cuprins:

„e)  actele de constituire a organizaţiilor teritoriale ale partidului  sau ale altei organizaţii  social-politice,  în conformitate cu  prevederile art.5 alin.3 lit.a) şi  ale art.20 alin.1.”

 2. Articolul 18 alineatul 3 se completează cu subalineatul 4, cu  următorul cuprins:

„să  prezinte Ministerului  Justiţiei anual,  în perioada 1 ianuarie – 1 martie, listele membrilor săi  pentru  reconfirmarea numărului lor minim, în conformitate cu  Regulamentul  cu  privire la înregistrarea partidelor şi  altor organizaţii social-politice,  aprobat de Guvern.”  

3.  Articolul  20  alineatul 1 va avea următorul  cuprins:

„Partidele şi alte organizaţii  social-politice trebuie să  aibă,  în cel  puţin  jumătate din unităţile administrativ-teritoriale de nivelul  doi, organizaţii  teritoriale cu  numărul  de membri  prevăzut de prezenta lege.  Raportul  privind  numărul  de membri  ai  partidului  sau ai altei  organizaţii  social-politice, cu  indicarea   unităţilor administrativ-teritoriale în care au fost create organizaţii  teritoriale,  va fi  prezentat  Ministerului  Justiţiei  anual,  în perioada 1 ianuarie – 1 martie.”  

4. La articolul  21 alineatul  1, după  prima propoziţie se introduce următorul  text: „Calitatea de membru  se consemnează  în listele membrilor partidului  sau  ai  altei  organizaţii social-politice în modul prevăzut de Regulamentul cu privire la înregistrarea partidelor şi  altor organizaţii  social-politice.”

5.  La articolul  30:

alineatul 1 se completează  cu  punctul 3),  cu  următorul  cuprins:

„3)  constatării  neconstituţionalităţii  partidului  sau  a altei  organizaţii social-politice prin hotărîrea Curţii  Constituţionale.”; 

după  alineatul  2 se introduce un nou alineat,  care devine alineatul 3, cu  următorul cuprins:

„În cazurile specificate la alin.1 pct.2)  şi  3), Ministerul  Justiţiei, în scopul  executării  hotărîrii  instanţei  respective, va crea o comisie de lichidare a partidului  sau  a altei  organizaţii  social-politice.”; 

alineatele 3 şi  4 devin alineatele 4 şi  5.

6.  Articolul  32 alineatul  1 va avea următorul  cuprins: 

„Curtea Supremă  de Justiţie, în baza cererii  Ministerului  Justiţiei,  va constata încetarea activităţii  partidului  sau  a altei  organizaţii  social-politice şi  va dispune procedura de lichidare a acesteia în cazul în care:

partidul  sau  altă  organizaţie social-politică nu  a convocat nici un congres sau  nici  o conferinţă  timp de 4 ani; 

partidul  sau  altă  organizaţie social-politică  nu  a prezentat, în termenul  prevăzut de lege,  listele membrilor săi,  reînnoite anual, pentru  reconfirmarea numărului minim de membri  stabilit de lege; 

la data verificării  listelor  membrilor partidului  sau  ai  altei  organizaţii  social-politice, se constată  că  numărul  de membri  a scăzut sub limita stabilită  de prezenta lege pentru  înregistrarea statutului; 

nu  sînt respectate condiţiile prevăzute la art.20 alin.1.”


Art.II. – Guvernul, în termen  de 2 luni,  va aduce actele sale normative  în concordanţă  cu  prezenta lege.

PREŞEDINTELE  PARLAMENTULUI  

EUGENIA  OSTAPCIUC

Chişinău, 13 decembrie 2002.

Nr.1534-XV.

